După o înfrângere clară în alegerile preliminare pentru președinția americană, Nikki Hailey se va retrage din cursă miercuri, 6 martie. Astfel Donald Trump va rămâne singurul candidat republican, deci va câștiga nominalizarea Partidului Republican.
Nikki Haley se pregătește să anunțe retragerea din cursa republicană care decide candidatul la viitoarele alegeri prezidențiale din SUA. La alegerile preliminare de marți, 5 martie, a câștigat nominalizarea doar din partea statului Vermont și a pierdut în alte 15 state.
16 state americane au votat, marți, în cursa primară - o zi în care se decid mai mult de jumătate dintre delegații care pot nominaliza candidatul fiecărui partid, numită Super Tuesday (super marțea). O rundă electorală tensionată de obicei, de data aceasta a fost marcată de lipsa de entuziasm și reticența alegătorilor din ambele partide.
O critică puternică a lui Trump de-a lungul campaniei interne republicane, Nikki Haley nu va anunța și susținerea lui Donald Trump odată cu propria retragere, potrivit unor surse citate de NBC News.
Membră a cabinetului Trump în perioada 2017-2018, Haley și-a lansat candidatura pentru nominalizarea la prezidențiale în februarie 2023. A început campania ca primul republican important care a anunțat candidatura și o termină ca ultimul candidat rămas în cursă alături de Donald Trump.
De partea democraților, președintele Joe Biden nu are concurenți de care să se teamă. Biden a câștigat toate cursele primare, mai puțin pe cea din Samoa, teritoriu pacific al SUA. Cu toate acestea, alegătorii democrați sunt nemulțumiți de Biden din diverse motive: vârsta sa, lipsa de acțiune împotriva Israelului și faptul că nu s-a deranjat să facă mai multă campanie.
Rejucarea finalei "finalei" Biden-Trump, în noiembrie 2024, devine aproape o certitudine în urma rezultatelor de marți, 5 martie.